Fra Litteraturens perioder:

Naturalisme og impressionisme

Brandes’ krav om en virkelighedsnær og samfundsrelateret digtning skulle vise sig at blive opfyldt. Med hans eget udtryk sker der i 1870’erne og 80’erne et *moderne gennembrud*, der omfatter forfattere som J.P. Jacobsen, Holger Drachmann, Henrik Pontoppidan, i Norge Henrik Ibsen og Amalie Skram og i Sverige August Strindberg og Victoria Benedictsson. Hertil kommer Herman Bang, der skaber sin egen realistiske skole. Den dansk-nordiske litteratur bringer sig derved ikke bare på niveau med det øvrige Europa, men kommer selv gennem talrige oversættelser til at bidrage til den europæiske litteraturs udvikling.

Den fælleseuropæiske betegnelse for det moderne gennembruds digtning er *naturalisme*. Det karakteristiske for den er især inddragelsen af en naturvidenskabelig synsvinkel (det franske ord *naturaliste*betyder naturforsker). Der er overvejende tale om en psykologisk orienteret digtning, men betegnelsen naturalisme bruges også om de kritisk-engagerede samfundsromaner og samfundsdramaer, der opstår i perioden.

Vigtige forbilleder er samtidige franske forfattere som Gustave Flaubert (*Madame Bovary*, 1857), og – især for Herman Bang – Émile Zola, hvis 20 bind store romanserie *Les Rougon-Macquarts* (1871-93) ifølge undertitlen skildrer „en families natur- og socialhistorie under det andet kejserdømme“. Endvidere russeren Ivan Turgenjev, hvis mange splittede ’anti-helte’ får deres tydelige paralleller i dansk litteratur.

Genremæssigt benytter den naturalistiske digtning sig fortrinsvis af de episke genrer, især romanen, der giver mulighed for en grundig analyse af menneskers sociale og psykiske forudsætninger. Endvidere skildres personerne og deres omverden*realistisk*. Målet er med Zolas udtryk „den minutiøse kopiering af livet“. Endelig erstattes den etisk-religiøse eller idealistiske holdning, der prægede den foregående periode, af en mere objektiv-iagttagende holdning, der undgår direkte moralsk stillingtagen.

Det drejer sig om at lade virkeligheden selv komme til orde, og i den forbindelse udvikles en række teknikker, der indebærer en radikal fornyelse af prosakunsten. En særlig rolle spiller her den impressionistiske teknik, som især kendes fra den samtidige malerkunst. Den impressionistiske maler afstår i princippet fra at fortolke og bearbejde det sete, men gengiver det flygtige lysindtryk. På samme måde er det målet for den litterære impressionist så objektivt som muligt at gengive en række situationer, som læseren selv må stykke sammen til en helhed. Den klassiske, alvidende fortæller med det totale overblik træder tilbage, skjuler sig bag personerne eller nøjes med blot at registrere et hændelsesforløb.

Men med denne objektive bestræbelse blev det også i stigende grad vanskeligt for forfatterne at opfylde Brandes’ krav om en aktivistisk og frigørende litteratur. Deres mål blev i højere grad at skildre virkeligheden, som den *er*, end hvordan den bør indrettes.